**Seletuskiri**

**Mulgi valla üldplaneeringu eelnõu tutvustamine**

Mulgi valla üldplaneering ja keskkonnamõju strateegiline hindamine on algatatud vallavolikogu 17. oktoobri 2018. a otsusega nr 66.

Mulgi Vallavalitsusel on valminud Mulgi valla territooriumi hõlmav (pindala 881 km²) üldplaneeringu ja keskkonnamõju strateegilise hindamise aruande eelnõu. Planeeringualaks on kogu valla territoorium, mille piir on nähtav maakasutusplaanil.

Mulgi valla ruumilise arengu vajadused lähtuvad kohalike väärtuste säilitamise, looduslähedase elu- ja mitmekülgse ettevõtluskeskkonna loomise ning jätkusuutliku edasiarendamise põhimõttest. Väljakujunenud asustusstruktuuris üldplaneeringuga olulisi muudatusi ei kavandata. Võrreldes varasema olukorraga on asustusüksuse piire muudetud ning ühtlustatud ehitustingimusi.

Mulgi Vallavalitsus korraldas üldplaneeringu ja keskkonnamõju strateegilise hindamise aruande eelnõu avaliku väljapaneku ajavahemikul 8. veebruarist kuni 10. märtsini 2021. a.

Avalikul väljapaneku ajal oli eelpoolnimetatud kohtades üldplaneeringu ja keskkonnamõju strateegilise hindamise aruande eelnõuga võimalik tutvuda Mulgi valla kodulehel <https://mulgivald.ee/mulgi-valla-uldplaneering> või paberkandjal vallamajades.

Avaliku väljapaneku perioodil esitatud kirjalike ettepanekute arutelud toimusid ajavahemikul **19. kuni 22. aprill 2021. a.**

Avaliku väljapaneku ja avaliku arutelu tulemuste alusel tehti üldplaneeringus ja keskkonnamõju strateegilise hindamise aruande eelnõus vajalikud muudatused.

Üldplaneering ja keskkonnamõju strateegilise hindamise aruande eelnõu esitatakse kooskõlastamiseks planeerimisseaduse § 76 lõikes 1 nimetatud asutustele, kelle valitsemisalas olevaid küsimusi üldplaneering käsitleb, ja planeeringualaga piirnevavatele kohaliku omavalitsuse üksustele ning teavitatakse § 76 lõikes 2 nimetatud isikuid ja asutusi, kellel võib olla põhjendatud huvi eeldatavalt kaasneva olulise keskkonnamõju või üldplaneeringu elluviimise või planeeringuala ruumiliste arengusuundumuste vastu, sealhulgas valitsusvälised keskkonnaorganisatsioonid neid ühendava organisatsiooni kaudu ning planeeritava maa-ala elanikke esindavad mittetulundusühingud ja sihtasutused.

Kui kooskõlastaja või arvamuse andja ei ole 30 päeva jooksul üldplaneeringu ja keskkonnamõju strateegilise hindamise aruande eelnõu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse üldplaneering ja keskkonnamõju strateegilise hindamise aruande eelnõu kooskõlastaja poolt vaikimisi kooskõlastatuks või eeldatakse, et arvamuse andja ei soovi nende kohta arvamust avaldada, kui seadus ei sätesta teisiti.

Pärast keskkonnamõju strateegilise hindamise aruande tulemuste lisamist üldplaneeringusse teeb kohaliku omavalitsuse volikogu üldplaneeringu vastuvõtmise otsuse.

Üldplaneeringu vastuvõtmisega kinnitab kohaliku omavalitsuse volikogu, et üldplaneering vastab õigusaktidele ning et üldplaneering on koostatud vastavuses valla või linna ruumilise arengu eesmärkidega. Samuti kinnitab kohaliku omavalitsuse volikogu, et üldplaneeringu koostamisel on võetud arvesse keskkonnamõju strateegilise hindamise tulemusi.

Pärast üldplaneeringu ja keskkonnamõju strateegilise hindamise aruande vastuvõtmist korraldab planeeringu koostamise korraldaja (vallavalitsus) üldplaneeringu avaliku väljapaneku.